2018નો મધર્સ-ડે તો ગયો, પણ આ દિવસે આપણે સહુએ આપણા પરિવારોને એક સવાલ પૂછવાનો છે. શું ખરેખર આપણે આપણાં સંતાનો માટે એક સારી મા પુરવાર થવું છે? તો સહુથી પહેલાં આપણે આપણું વર્તન અને વ્યવહાર એવો કરવો પડશે જે આપણાં સંતાનને આપણા તરફ સન્માનથી જોતાં શીખવે. પિતા સાથે ઝઘડતી, દાદા-દાદીની ફરિયાદ કરતી, નાની-નાની વાતમાં જુઠ્ઠું બોલતી, ઉશ્કેરાઈને બૂમો બાડતી, ચીસો પાડતી મા કોઈ દિવસ સન્માનનું પાત્ર બની શકતી નથી. સંયમમાં રહીને વર્તતી, જરૂરી શબ્દોમાં સૂચના આપતી, બિનજરૂરી કચકચ નહીં કરતી છતાં જ્યાં જરૂર હોય ત્યાં પોતાની ઓથોરિટી વાપરતી મા આપોઆપ જ સન્માનને પાત્ર બની જતી હોય છે.